Broj: 711-I-1669-P-550-22/23-06-19

Zagreb, 28. srpnja 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Tomislava Mateka, OIB:**, **……………..,** **direktora-člana Uprave trgovačkog društva VODOVOD d.o.o.**, pokrenutom po službenoj dužnosti na radnom sastanku 09. svibnja 2023. g. pod brojem: 711-I-902-P-550-22/23-02-19, na 17. sjednici održanoj 28. srpnja 2023., donosi sljedeću

**ODLUKU**

1. **Obveznik Tomislav Matek, direktor-član Uprave trgovačkog društva VODOVOD d.o.o., propustom da po pisanom nalogu Povjerenstva, u danom roku koji je istekao 13. rujna 2022.g., podnese imovinsku karticu povodom stupanja na navedenu dužnost počinio je povredu članka 10. stavka 2. ZSSI-a.**

1. **Za povredu ZSSI-a, opisanu pod točkom I. ove izreke, obvezniku se izriče opomena.**

Obrazloženje

Povjerenstvo je uvidom u Registar imovinskih kartica utvrdilo kako obveznik Tomislav Matek, direktor-član Uprave trgovačkog društva VODOVOD d.o.o. nije podnio imovinsku karticu povodom stupanja na navedenu dužnost.

Slijedom navedenog, Povjerenstvo je na stručnom radnom sastanku Povjerenstva održanom dana 09. svibnja 2023. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a te je o istome obavijestilo obveznika obaviješću Broj: 711-I-902-P-550-22/23-02-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se očitovao dana 12. lipnja 2023.g. navodeći da mu nikada nije uručen Zaključak Povjerenstva kojim mu je u roku 15 dana naloženo da ispuni obvezu podnošenja imovinske kartice te ističe da ga nije primio niti na kućnoj adresi niti kroz službenu poštu tvrtke VODOVOD d.o.o. te moli dostavu preslike dostavnice.

Povjerenstvo je uvidom u sudski registar Trgovačkog suda u Zadru utvrdilo da je obveznik dužnost direktora-člana Uprave trgovačkog društva VODOVOD d.o.o. počeo obnašati u aktualnom mandatu od 12. travnja 2020.g.

Povjerenstvo ističe kako je za obnašatelje dužnosti članova Uprava trgovačkih društava u većinskom vlasništvu jedinica lokalne i/ili područne (regionalne) samouprave po prvi puta propisan status obveznika ZSSI-a donošenjem navedenog Zakona te stoga Povjerenstvo u njihovom slučaju smatra da su navedene osobe stupile na dužnost u smislu ZSSI-a tek s danom stupanja na snagu ZSSI-a odnosno s danom 25. prosinca 2021.g.

 S obzirom na navedeno, a sukladno članku 3. stavku 1. točki 40. ZSSI-a, Povjerenstvo ističe da je Tomislav Matek obveznik ZSSI-a od dana 25. prosinca 2021.g. te je u obvezi postupati sukladno odredbama ZSSI-a kao obveznik u smislu istoga Zakona.

Nadalje, Povjerenstvo ističe kako je člankom 10. stavka 2. ZSSI-a propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Iznimno, prijelaznim i završnim odredbama ZSSI-a i to člankom 59. stavkom 2. ZSSI-a propisano je da su osobe iz članka 3. ZSSI-a koje su po prvi puta postali obveznici ZSSI-a dužne podnijeti imovinsku karticu u roku 30 dana od dana donošenja pravilnika iz članka 11. stavka 10. ZSSI-a, a koji je stupio na snagu dana 20. siječnja 2022.g.

Povjerenstvo ističe kako je uvidom u Registar imovinskih kartica utvrđeno je da obveznik nije u roku 30 dana od dana donošenja pravilnika podnio imovinsku karticu povodom stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Povjerenstvo je stoga Zaključkom broj: 711-I-1613-IK-20340/22-01-22 od 24. kolovoza 2022.g. naložilo obvezniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021.g. sa stanjem imovine na dan 19. veljače 2022.g. a kako je obrazloženo u Zaključku. Točkom II. izreke navedenoga Zaključka obveznik je upozoren da će Povjerenstvo ako ne ispuni obvezu podnošenja pravilno i potpuno ispunjenog obrasca imovinske kartice u roku 15 dana od dana primitka zaključka, protiv obveznika pokrenuti postupak zbog povrede odredbi o imovinskoj kartici.

Uvidom u elektroničku dostavnicu razvidno je da je pošiljka u kojoj se nalazio Zaključak s naznakom Upravni postupak dana 29. kolovoza 2022.g. uručena primatelju.

Obveznik nije postupio u skladu s Zaključkom Povjerenstva te nije po proteku roka iz Zaključka Povjerenstvu dostavio imovinsku karticu povodom stupanja na dužnost.

Obveznik navedenu imovinsku karticu nije dostavio Povjerenstvu niti do dana donošenja ove odluke.

Slijedom navedenog, a budući da obveznik Tomislav Matek nije podnio imovinsku karticu povodom stupanja na dužnost isti je počinio povredu članka 10. stavka 2. ZSSI-a.

**Povjerenstvo pritom ističe kako je obveznik i nadalje u obvezi podnijeti imovinsku karticu povodom stupanja na dužnost te ga poziva da istu dostavi u što kraćem roku.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv kojeg se po prvi puta pred Povjerenstvom vodi postupak.

Stoga je Povjerenstvo primjerenim ocijenilo obvezniku izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Tomislav Matek, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana